A la premiazion dal concors "Zâl par furlan" dulà che insiemit al Brâf Furlan o sin rivâts tierçs, cjapant, disint cussì, la medaie di bronç.
Lassant pierdi lis cuistions leteraris, che in chest câs no mi interessin plui che masse, jessint chist il prin zâl che o scrivevi e jessint pôc plui di un an che o scrîf par furlan, îr o pensâvi a cualchi altre cuistion...
Îr, intant che viodevi une da lis pocjis premiazions che començavin puntuâl, a duravin pôc e a vevin di biel che si viodeve une serietât e une semplicitât di font, o stavi pensant al numâr dai partecipants al concors.
18 animis, che a pâr che vedin fat contents chei di Spilimberc. Tra l'altri ancje la volte stade, l'an passât, a jerin stâts in 18, mi pâr. Il mê pensîr al jere di chest gjenar: al è un pies che o fâs concors, e dispès mi capite di fâju tant par fâ. Ce che però mi capite di viodi, ogni tant, a son concors leteraris cun 50-100 o 200 concorints, dulà che il montepremi al è magari ancje dome un libri o cualchi dvd. A Spilimberc il premi par il prin a jerin 1000piarçui, 500 par il secont. (no, il tierç nuie schei ;) Jo pensavi che, cun chestis premessis, ancje se par furlan a scrivin in pôcs, almancul une cincuantine di partecipants a saressins saltâts fûr... magari ancje cun contis scritis cussì, in maniere "a la bigul di cjan" come che mi capite di fâ a mi ogni tant.
Cussì mi domandavi parcè...
In font la idee di 'Zâl par furlan' e je biele, il concors al è tematic, la zurie e je serie e, mi pâr competente (ok, la conte vincente no jere un zâl, ma e jere biele), il montepremi al è bon, il volantin al è biel...
Rispuestis?
1) pôcs scritors furlans? No, no je vere. O cognòs une cincuantine di lôr dome jo
2) pôcs che a scrivin par furlan? No, o almancul, contant dome ducj chei che fasin e àn fat cors par scrivi, la int che scrîf e je.
3) pôc reclame? Po stai... provait a meti "zâl par furlan" su google... cualchi blog vecjo di un an, cualche link che a nol funzione plui... Invezit si varès di cjatâ la pagine de premiazions, dai vincitôrs, "l'albo d'oro"...
4) pocje convinzion inte organization... no, forsit no, però e je vere che si respire un pocje di rassegnazion gjenerâl in tantis iniziativis di chest gjenar
5) i fastidis di consegne dai elaborâts (copis, buste, e vie indenant...)
Boh.. a dî il vêr dopo un pôc mi soi stufât di pensâ, ma al jere cussì par cjacarâ :)
Za che soi o ai di segnalâ ancje la mê segnalazion in chest concors, immaneât de Ars Venandi, dulà che invezit, tant par dî, o pues fâus viodi il sît cui segnalâts e premiâts...
La finîs ancje cun dîus, tant par cjacarâ ancjemò di partecipants, che soi rivât cuart a chi, su sognihorror, dulà che, ancje se i premis no jerin nuie di cè, a jerin un centenâr di animis. Di sigûr al à judât il fat di spedî vie mail le conte cence tantis menadis :)
La conte la podês lei ancje par furlan, bielzà metude timp indaûr. :)
Mandi a ducj!
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn